**Informatīvais ziņojums**

„Par 2014.gada 12.jūnijā Eiropas Savienības Vides padomē izskatāmajiem jautājumiem”

Informatīvais ziņojums sagatavots par Vides aizsardzības un reģionālās attīstības ministrijas un Zemkopības ministrijas kompetencē esošiem jautājumiem.

Latvijas viedoklis par sanāksmes laikā diskutējamiem jautājumiem:

Leģislatīvie akti:

**1. Programma par tīru gaisu Eiropai** *(Pirmais lasījums)*

**(a) Par priekšlikumu Eiropas Parlamenta un Padomes direktīvai par ierobežojumiem attiecībā uz dažu piesārņojošu vielu emisiju gaisā no vidējas jaudas sadedzināšanas iekārtām** *(Viedokļu apmaiņa)*

Direktīvas priekšlikuma mērķis ir ierobežot vidējo sadedzināšanas iekārtu ar jaudu no 1-50 MW radīto gaisa piesārņojumu un tā negatīvo ietekmi uz cilvēku veselību un vidi. Izstrādātais direktīvas priekšlikums palīdzēs sasniegt Eiropas Komisijas (turpmāk - EK) izstrādātajā Eiropas Gaisa aizsardzības programmā (*A Clean Air Programme for Europe*) noteiktos mērķus attiecībā uz emisijas samazināšanu visā Eiropas Savienībā (ES) laikā līdz 2030.gadam.

Šobrīd ES līmenī tiek regulētas emisijas vienīgi no lielām sadedzināšanas iekārtām virs 50MW. Tādējādi EK plāno būtiski paplašināt vienoto ES regulējumu, nosakot emisiju robežvērtības praktiski visām ES esošajām sadedzināšanas iekārtām, kuru jauda pārsniedz 1 MW.

Direktīvas priekšlikumā noteikti ierobežojumi attiecībā uz vidējo sadedzināšanas iekārtu radīto gaisu piesārņojošo vielu emisiju, prasības operatoriem veikt šo iekārtu radīto emisiju monitoringu, kā arī prasības kompetentajām iestādei veikt šo iekārtu kontroli un reģistrēšanu/atļaujas izsniegšanu, kā arī apkopot informāciju par šo iekārtu radīto emisiju.

Latvija kopumā atbalsta pieeju par vienotu prasību noteikšanu visām ES esošajām vidējām sadedzināšanas iekārtām. Tai pašā laikā uzskatām, ka direktīvā noteiktajām robežvērtībām ir jābūt samērīgām, lai netiktu radītas neproporcionāli augstas izmaksas šo iekārtu operatoriem un visai sabiedrībai kopumā, maksājot augstāku cenu par saražoto siltumenerģiju.

Nevēlamies arī pārlieku lielu administratīvo slogu kompetentajai iestādei un operatoriem saistībā ar EK prasītās informācijas apkopošanu un iesniegšanu.

Sagaidāms, ka Vides padomes sanāksmes laikā notiks politikas debates par Direktīvas priekšlikumu. Latvijas atbildes uz ministru diskusijai sagatavotajiem jautājumiem ietvertas Latvijas nacionālās pozīcijas projektā.

**b) Priekšlikums Eiropas Parlamenta un Padomes direktīvai par valstu emisiju samazināšanu attiecībā uz dažām atmosfēru piesārņojošām vielām un par Direktīvas 2003/35/EK grozīšanu** *(Viedokļu apmaiņa)*

Direktīvas priekšlikuma ilgtermiņa stratēģiskais mērķis ir regulēt valstu kopējās gaisa piesārņotāju emisijas laika posmā līdz 2030.gadam, lai panāktu tādu gaisa kvalitātes pakāpi, kas nerada būtisku negatīvu ietekmi un apdraudējumu attiecībā uz cilvēka veselību un vidi.

EK uzskata, ka direktīvas prasības ir jāpārskata un jāatjaunina, lai risinātu jautājumus par vēl nenovērsto veselības apdraudējumu un ietekmi uz vidi, un saskaņotu ES tiesību aktus ar jaunajām starptautiskajām saistībām, kas tika izveidotas pēc Gēteborgas protokola pārskatīšanas 2012. gadā.

Ar Direktīvas priekšlikumu EK piedāvā atcelt un aizstāt spēkā esošo ES regulējumu attiecībā uz valstīm noteikto gaisu piesārņojošo vielu emisiju maksimumu gadā, kā tas noteikts Direktīvā 2001/81/EK. To darot, tiek nodrošināts, ka Direktīvā 2001/81/EK valstīm 2010.gadam noteiktās maksimālās SO2, NOX, NMGOS (nemetāna gaistošie organiskie savienojumi) un NH3 emisijas būs spēkā līdz 2020.gadam.

Valsts kopējo emisiju samazināšanas direktīvas priekšlikumā valstīm tiek noteiktas jaunas emisiju samazināšanas saistības SO2, NOX, NMGOS, NH3, daļiņām PM2,5 un metānam (CH4) laika posmam no 2020.gada līdz 2030. gadam, un starpposma emisiju līmeņi 2025. gadam, kuri piemērojami tām pašām piesārņojošajām vielām.

Latvijakopumā pozitīvi vērtē piedāvāto stratēģisko pieeju direktīvas priekšlikumā noteiktajām prasībām 2020.- 2030.gadam.

Latvijas atbildes uz ministru diskusijai sagatavotajiem jautājumiem ietvertas Latvijas nacionālās pozīcijas projektā.

**2. Priekšlikums Eiropas Parlamenta un Padomes Regulai, ar ko attiecībā uz iespēju, ka dalībvalstis var ierobežot vai aizliegt ģenētiski modificētu organismu audzēšanu savā teritorijā, groza Direktīvu 2001/18/EK** *(Politiska vienošanās)*

2010.gadā EK izplatīja priekšlikumu Eiropas Parlamenta un Padomes Regulai, ar ko attiecībā uz iespēju, ka dalībvalstis var ierobežot vai aizliegt ĢMO audzēšanu savā teritorijā, groza Direktīvu 2001/18/EK (turpmāk – Priekšlikums.)

Priekšlikums tika vairākkārt skatīts darba grupās ekspertu, vēstnieku un ministru līmenī, tomēr vienošanās netika panākta.

2014. gada 11. februāra Vispārējo lietu ministru padomē, izskatot jautājumu par ĢM kukurūzas izplatīšanu tirgū, dalībvalstu ministri norādīja uz nepieciešamību atsākt diskusijas.

Grieķijas Prezidentūras laikā tika izstrādāts jauns kompromisa priekšlikums. Kompromisa priekšlikums ir skatīts vairākās ekspertu darba grupās un 2014.gada 28.maija COREPER I sanāksmē, kur kompromisa priekšlikums ir atbalstīts.

Šī gada 12. jūnija ES Vides ministru padomē plānots panākt politisko vienošanos par kompromisa priekšlikumu. Kompromisa priekšlikums paredz:

* iespēju dalībvalstīm ierobežot vai aizliegt ģenētiski modificētu organismu(turpmāk – ĢMO) audzēšanu savā teritorijā;
* noteikt dalībvalstīm iespēju vērsties pie pieteicēja ar EK starpniecību par konkrētas dalībvalsts teritorijas vai tās daļas izslēgšanu no lēmuma par ĢMO audzēšanas darbības ietvaru;
* noteikt veicamos procedūras pasākumus, lai konkrētas dalībvalsts teritoriju vai tās daļu izslēgtu no lēmuma, paredzot procedūras 2 „soļu” sasaisti (dalībvalstīm obligāti jāpieprasa pieteicējam sašaurināt pieteikuma ģeogrāfisko ietvaru un gadījumos, ja pieteicējs šo prasību noraida, dalībvalsts var iedarbināt 2.soļa procedūru, sniedzot EK pamatojumu nacionāla aizlieguma piemērošanai);
* paredzēt EK četru gadu laikā pēc priekšlikuma stāšanās spēkā sagatavot ziņojumu par priekšlikuma prasību piemērošanu dalībvalstīs, kā arī ziņojumu par Pārtikas un nekaitīguma iestādes (EPNI) riska novērtēšanas procedūras uzlabošanas pasākumiem.

Latvija atbalsta kompromisa priekšlikumu Eiropas Parlamenta un Padomes Regulai par dalībvalstu tiesībām noteikt ierobežojumus/aizliegumus ģenētiski modificētu kultūraugu audzēšanai savā teritorijā, jo uzskata, ka ir būtiski ievērot subsidiaritātes principu šajā jomā un piešķirt dalībvalstīm tiesības pašām lemt par ģenētiski modificētu kultūraugu audzēšanu.

Neleģislatīvie akti:

**3. ES Padomes secinājumu projekts par Bioloģiskās daudzveidības konvenciju** *(Secinājumu pieņemšana).*

ESPadomes secinājumu projekts virzīts, gatavojoties Konvencijas kārtējai pušu sanāksmei š.g. oktobrī, tajā skaitā Konvencijai pakārtotu starptautisku līgumu pušu sanāksmēm (Kartahenas protokols par bioloģisko drošību un Nagojas protokols par ģenētisko resursu pieejamību un to izmantošanā iegūto labumu taisnīgu un vienlīdzīgu sadali (turpmāk – Nagojas protokols). Padomes secinājumos pausts ES un dalībvalstu kopējais politiskais viedoklis par Konvencijas ieviešanas aktuālajiem jautājumiem, tajā skaitā resursu mobilizāciju, jūras bioloģisko daudzveidību, konvencijas darbību, pamata un vietējo iedzīvotāju kopienām, Kartahenas bioloģiskās drošības un Nagojas protokolu, tā spēkā stāšanās un ieviešanas aktuālajiem jautājumiem, tajā skaitā efektīvu īstenošanas un informācijas aprites sistēmu, atbilstības mehānismu, kapacitātes programmām un Nagojas protokola un citu starptautisku līgumu atbilstību. ES Padomes secinājumiem ir trīs sadaļas:

(a) Gatavošanās līgumslēdzēju Pušu konferences (*COP/MOP 7*) 7.sanāksmei, kas pilda Kartahenas protokola par bioloģisko drošību pušu sanāksmes funkcijas (Phjončhana, Korejas Republika, no 2014.gada 29.septembra līdz 3.oktobrim)

Bioloģiskās daudzveidības konvencijas mērķis ir bioloģiskās daudzveidības saglabāšana, dzīvās dabas ilgtspējīga izmantošana un godīga un līdztiesīga ģenētisko resursu patērēšanā iegūto labumu sadale, ietverot gan pienācīgu pieeju ģenētiskajiem resursiem, gan atbilstošu tehnoloģiju nodošanu, ņemot vērā visas tiesības uz šiem resursiem un tehnoloģijām, gan pienācīgu finansēšanu.

Latvija atbalsta Padomes secinājumu projektu, par kuru panākta vienošanās 28.maija Pastāvīgo pārstāvju komitejas sanāksmē. Iespējamo diskusiju gadījumā par ES un ES dalībvalstu resursu mobilizēšanas dalījuma nenorādīšanas jautājumu 12.punktā esam elastīgi un atbalstām vienošanos par visiem pieņemamu redakciju.

(b) Gatavošanās Pušu konferences (*COP/MOP 7*) 7.sanāksmei, kas ir arī Kartahenas bioloģiskās drošības Protokola pušu sanāksme (Phjončhana, Korejas Republika, no 2014.gada 29.septembra līdz 3.oktobrim)

Kartahenas protokols par bioloģisko drošību (turpmāk – Protokols) paredz valstu sadarbību, lai nodrošinātu atbilstoša līmeņa aizsardzību no tādu dzīvo modificēto organismu pārrobežu kustības, kas varētu radīt nevēlamu ietekmi uz bioloģiskās daudzveidības saglabāšanu un ilglaicīgu izmantošanu, ņemot vērā arī risku cilvēku veselībai.

Padomes secinājumi nosaka vispārīgās ES prioritātes attiecībā uz plānoto pušu tikšanos Korejas Republikā, kā arī paredz nepieciešamību turpināt un atbalstīt kapacitātes paaugstināšanas pasākumus, lai pilnvērtīgi ieviestu Protokolā noteiktās prasības un veicinātu valstis pievienoties Protokolam un Nagojas – Kualalumpuras papildprotokolam par atbildības noteikšanu un zaudējumu atlīdzināšanu spēkā stāšanos. Tāpat uzsvērta finanšu resursu efektīvas izmantošanas nozīme, lai nodrošinātu Protokolā noteikto pasākumu īstenošanu, un nepieciešamība Pusēm reģistrēt Bioloģiskās drošības starpniecības centrā visu nepieciešamo informāciju, lai nodrošinātu efektīvu Protokola īstenošanu, kā arī atgādināta vides riska novērtēšanas nozīme, pieņemot lēmumus par dzīvo modificēto organismu apriti. Padomes secinājumos izteikta atzinība par panākto progresu kopš COP-MOP6 attiecībā uz sociālekonomiskajiem aspektiem.

Latvija atbalsta Padomes secinājumu projektu tā pašreizējā redakcijā,jo noteiktās aktivitātes veicinās Protokola prasību īstenošanu, sekmēs praktiskās aktivitātes riska novērtēšanas un vadības jomā, nodrošinās kapacitātes paaugstināšanas pasākumu norisi, kas kopumā veicinās efektīvu Protokola ieviešanu.

(c) Gatavošanās pušu konferences 1.sanāksmei, kas ir arī Nagojas protokola Pušu sanāksme (Phjončhana, Korejas Republika, no 2014.gada 6.līdz 17.oktobrim)

Nagojas protokols izveido paredzamākus nosacījumus par ģenētisko resursu pieejamību, nosaka labumu sadali starp ģenētisko resursu lietotājiem un piegādātājiem un nodrošina, ka tiek izmantoti tikai likumīgi iegūti ģenētiskie resursi. Protokolu veido pieejamības un izpildes pasākumu pīlāri.

Latvija atbalsta Secinājumu projektu, par kuru panākta vienošanās 28.maija Pastāvīgo pārstāvju komitejas sanāksmē. Par Nagojas protokola jautājumiem diskusija nav paredzama.

**4. EK paziņojums „Klimata un enerģētikas politikas satvars laikposmam no 2020. gada līdz 2030.gadam”** *(Politikas debates)*

Vides padomes 12.jūnija sanāksmē ir plānotas politiskās debates par Klimata un enerģētikas politikas satvars laikaposmam no 2020.gada līdz 2030.gadam (turpmāk – KEPS2030). KEPS2030 mērķis ir iezīmēt ES klimata un enerģētikas politikas mērķus periodā līdz 2030.gadam, t.sk. nosakot ES dalībvalstīm kopīgi sasniedzamos mērķus klimata pārmaiņu mazināšanas un enerģētikas jomā. Latvijas pozīcija par KEPS2030 ir apstiprināta Ministru kabineta 2014.gada 18.februāra sēdē (protokols Nr.10, 38.§) un 2014.gada 3.jūnija sēdē.

Lai veicinātu diskusijas, ES Padomes Prezidentūrvalsts Grieķija ir ierosinājusi šādus diskusiju jautājumus:

*1) Kuri sektori, ņemot vērā Jūsu valsts nacionālās īpatnības, ir ar lielāko potenciālu SEG emisiju samazināšanā Eiropas Savienībā 2030.gada perspektīvā, vai kuros SEG emisiju samazināšanas iespējas lielākais izaicinājums? Kā šīs īpatnības varētu būt ņemtas vērā klimata un enerģētikas politikas pēc 2020.gada noteikšanā?*

Siltumnīcefekta gāzu (SEG) emisiju samazināšanas pasākumu īstenošana Latvijā ir ierobežota praktiski visos tautsaimniecības sektoros nacionālo īpatnību dēļ. Kopš 1990.gada Latvijas kopējās emisijas ir samazinājušās par 58%, kas ir vislielākais samazinājums starp Eiropas Savienības valstīm. 2011.gadā Latvijas emisijas bija trešās zemākās Eiropas Savienībā. Valstī enerģētikā dominē atjaunojamo energoresursu un dabasgāzes izmantošana, bez tam, kopš 1990.gada biomasas izmantošana ir dubultojusies, ieviestas daudz jaunu tehnoloģiju, jo īpaši ES emisijas kvotu tirdzniecības sistēmā (ES ETS) aptvertajās nozarēs. Īpašs izaicinājums Latvijai ir lielais ne-ETS nozaru (nozares, kas nav ietvertas ES ETS) emisiju īpatsvars – 75% no kopējām valsts emisijām ar ļoti augstām SEG emisiju samazināšanas robežizmaksām (saskaņā ar Latvijas aprēķiniem izmaksas ir vismaz 280 Eiro/t CO2 samazinājuma, kamēr Eiropas Komisijas ietekmes novērtējuma ziņojumā ES vidējās samazinājuma izmaksas tiek novērtētas ap 40 Eiro/t CO2). Galvenie emisiju avoti ne-ETS nozarēs ir:

- transports, kur nozīmīga daļa ir kravas, tai skaitā tranzīta pārvadājumi. Vieglo (pasažieru) transportlīdzekļu izmantošanu ietekmē zemais apdzīvojumu blīvums valstī un nozīmīgais lauku iedzīvotāju īpatsvars;

- lauksaimniecība, kur pasākumu īstenošana ir īstenojama tikai nelielā nozares daļā (ir potenciāls ierobežot emisiju pieaugumu kūtsmēslu apsaimniekošanas sektorā, kura SEG emisijas Latvijā 2012.gadā bija tikai 9% no kopējā lauksaimniecības sektora 2012.gada SEG emisijām);

- mazie enerģētikas uzņēmumi, kurā, tāpat kā ES ETS nozarē, dominē tīra kurināmā izmantošana (iepriekšējos gados realizēti vairāki kurināmā nomaiņas projekti) un efektīvu tehnoloģiju izmantošana.

- mājsaimniecības, kurās 80% izmantotais kurināmais ir biomasa.

Latvija ir ieguldījusi ievērojamus finanšu resursus energoefektivitātes pasākumu īstenošanā, kas lielā mērā veicina turpmāku netiešu emisiju samazināšanos ES ETS nozarēs. Vienlaikus pašas ETS nozares emisiju samazināšanas potenciāls ir gandrīz izsmelts, ievērojot esošo biomasas izmantošanas apjomu (kopš 2005.gada biomasas izmantošana ES ETS iekārtās ir pieaugusi vairākkārtīgi) un veiktos tehnoloģiju un neefektīvo iekārtu nomaiņas pasākumus gan rūpniecības, gan siltumenerģijas un elektroenerģijas ražošanas sektorā.

Līdz ar to Latvija uzsver, ka SEG emisiju samazināšanas mērķa izpildei nepieciešamo saistību pārdale ir jāveic, ņemot vērā:

1. SEG emisiju apjoma tiesības 2020.gadam (ES spēkā esošais normatīvais regulējums un dalībvalstu saistības);
2. katras dalībvalsts SEG emisiju samazināšanas iespējas un izmaksu efektivitāti, izvērtējot izmaksas un šo izmaksu īpatsvaru pret valsts IKP, kā arī ES ETS un ne-ETS darbību īpatsvaru;
3. līdzšinējo saistību sloga pārdales kritēriju izmatošanu, kas atspoguļo valstu maksātspēju un valstu līdzšinējo ieguldījumu emisiju samazināšanā (IKP/iedzīvotājs kritērijs, SEG emisiju samazinājums kopš 1990.gada);
4. pārtikas drošības un enerģētikas drošības pasākumu īstenošana.

*2) Kādi ES politikas mehānismi un rīki var dot savu ieguldījumu investīciju noteikšanā, kuras būtu pieejamas klimata un enerģētikas politikas satvara 2030.gadam izpildei?*

Latvija norāda, ka papildus ES fondos pieejamajam finansējumam un emisiju kvotu izsolēm ES ETS ietvaros ir jānodrošina papildu ES publiskais finansējums tām valstīm, kuru izmaksas SEG emisiju samazināšanā ir salīdzinoši augstas.

EK ir jāatbalsta (finansiāli, kompensējošu pasākumu veidā) dalībvalstīs veicamos SEG emisiju samazināšanas pasākumus, īpaši atbalstot tās valstis, kurām SEG emisiju samazināšanas pasākumu īstenošanas investīciju īpatsvars valsts IKP apjomā ir lielākais, kā arī tās dalībvalstis, kurām SEG emisiju samazināšanas pasākumi ir jāveic tautsaimniecības sektoros, kur tos veikt ir grūti un dārgi.

Valstīs ar lielu ne-ETS īpatsvaru ne-ETS SEG emisiju samazināšanā ir jāinvestē būtiski lielāki finanšu līdzekļi, kā arī mazā ne-ETS īpatsvara dēļ šie būtiskie līdzekļi nav iegūstami no ES ETS ietvaros piešķirto emisijas kvotu izsolēm.

Citi jautājumi:

1. Vide

- Priekšlikums Eiropas Parlamenta un Padomes regulai „Par jūras transporta oglekļa dioksīda emisiju monitoringu, paziņošanu un verifikāciju un par grozījumiem Regulā (ES) Nr.525/2013”. *Plānots, ka prezidentūra sniegs informāciju par jautājuma izskatīšanas gaitu un tālāko virzību.*

- Priekšlikums Eiropas Parlamenta un Padomes Direktīvai, ar ko groza Direktīvu 94/62/EK par iepakojumu un izlietoto iepakojumu, lai samazinātu vieglās plastmasas iepirkumu maisiņu patēriņu. *Plānots, ka prezidentūra sniegs informāciju par jautājuma izskatīšanas gaitu un tālāko virzību.*

Vides darba grupā 28.05.2014. tika skatīts Grieķijas prezidentūras precizētais kompromisa teksts (10145/14) un sniegta informācija, ka drīzumā tiks izplatīs progresa ziņojumu un fails nodots Itālijas prezidentūrai. Latvijaatbalsta pasākumu veikšanu, lai samazinātu plastmasas iepirkumu maisiņu patēriņu; ir skeptiska par ES līmeņa skaitliska mērķa nospraušanu plastmasas iepirkuma maisiņu samazināšanai; pozitīvi vērtē iespējamu aptvēruma paplašināšanu uz visiem plastmasas iepirkumu maisiņiem (arī ar biezumu virs 50 mikroniem).

b) Priekšlikums ES Padomes lēmumam par ANO Vispārējās Klimata pārmaiņu konvencijas Kioto protokola Dohas grozījumiem. *Plānots, ka prezidentūra sniegs informāciju par jautājuma izskatīšanas gaitu un tālāko virzību.*

(c) Starptautiskās sanāksmes un pasākumi. *Plānots, ka prezidentūra un EK sniegs informāciju par tuvākajām starptautiskām sanāksmēm un pasākumiem.*

(d) Endokrīnās sistēmas grāvējvielas. *Plānots, ka Francijas delegācija, kuru atbalsta Dānijas un Zviedrijas delegācijas, izteiks viedokli par šo jautājumu*.

(e) Nepieciešamība pēc ES rīcības plāna par fluoru saturošām vielām. *Plānots, ka Zviedrijas delegācija sniegs viedokli par šo jautājumu.*

(f) Nākamās prezidentūras darba programma. *Plānots, ka Itālijas delegācija sniegs informāciju par prezidentūras darba programma*.

**Latvijas delegācija**:

Delegācijas vadītāji - **Einārs Cilinskis**, Vides aizsardzības un reģionālās attīstības ministrijas parlamentārais sekretārs;

Delegācijas dalībnieki - **Juris Štālmeistars**, vēstnieks, Latvijas Republikas Pastāvīgā pārstāvja vietnieks Eiropas Savienībā;

**Alda Ozola**, Vides aizsardzības un reģionālās attīstības ministrijas valsts sekretāra vietniece vides aizsardzības jautājumos;

**Anita Drondina**, Vides aizsardzības un reģionālās attīstības ministrijas nozares padomniece;

**Evita Stanga**, Vides aizsardzības un reģionālās attīstības ministrijas nozares padomniece;

**Linda Leja**, Vides aizsardzības un reģionālās attīstības ministrijas nozares padomniece;

**Gustavs Gailis**, Vides aizsardzības un reģionālās attīstības ministrijas nozares padomnieks;

**Helēna Rimša**, Vides aizsardzības un reģionālās attīstības ministrijas Klimata pārmaiņu departamenta pārstāve.

Vides aizsardzības un

reģionālās attīstības ministrs R.Naudiņš

Vīza:

Vides aizsardzības un reģionālās attīstības ministrijas

valsts sekretāra p.i.

Administrācijas vadītāja E.Turka

06.06.2014. 17:45

2316

Vonda, 67026554

[ilze.vonda@varam.gov.lv](mailto:ilze.vonda@varam.gov.lv)